የ‹‹ጀበና ቡና›› ከሚጠጣው ባሻገር እንደ ፈር ቀዳጁ ቶሞካ፣ ካልዲስ፣ አቢሲኒያ ኮፊ፣ ያሉት ከቅርብ ጊዜ ወዲህ ደግሞ ሞዬ፣ ጋርደን ኦፍ ኮፊ የተባሉና ሌሎችም የተቆላና የፈተጨ ቡና የሚሸጡ የአገር ውስጥ ኩባንያዎች ስማቸው ይጎላል፡፡ በመሆኑም የቡና ጥራት ውድድር በአገር ውስጥ በቋሚነት የማካሔድ ፕሮግራም ቢጀምሩ፣ በተጠቃሚው ዘንድ ስለቡና ጥራት ብቻም ሳይሆን ቡና ስለሚቆላበት ትክክለኛ ሒደት፣ ስለአያያዙ፣ ስለአፈላሉና ስለልዩ ልዩ ቡና ጣዕም ዓይነቶች ትልቅ ግንዛቤ መፍጠር በቻሉ ነበር፡፡ የቡና ጥራት ደረጃ የሚወጣባቸው መሥፈርቶች በአብዛኛው የሚታወቁት በጥቂት ቡና ቀማሾች ዘንድ ነው፡፡ ለውጭ ገበያ የሚቀርበው ቡና በደረጃ ተለይቶ፣ የታጠበ፣ ያልታጠበ፣ ቅሽር ወዘተ እየተባለ በርካታ መሥፈርቶች ይደረደሩለታል፡፡
